作者：王沂孙
词牌/韵律：绮罗香

paragraphs: 夜滴研朱，晨妆试酒，寒树偷分春艳。
赋冷吴江，一片试霜犹浅。
惊汉殿、绛点初凝，认隋苑、彩枝重翦。
问仙丹，炼熟何迟，少年色换已秋晚。
疏枝频撼暮雨，消得西风几度，舞衣吹断。
绿水荒沟，终是赋情人远。
空一似、零落桃花，又等闲、误他刘阮。
且留取，闲写幽情，石阑三四片。